Diari Oficial de la Generalitat Valenciana


Sumari del DOGV 6088, del 27-08-2009 (2009/9592)

RESOLUCIÓ de 26 d'agost de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del protocol de col·laboració entre el Ministeri de Foment i la Generalitat per a promoure la transferència i modernització de la línia Xàtiva-Alcoi.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6088

Data del DOGV
:   27-08-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/9592


Data del document
:   26-08-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Infraestructures i Transport
    * Xàtiva
    * Alcoi
    * administració central
    * cooperació administrativa
    * xarxa ferroviària

RESOLUCIÓ de 26 d'agost de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del protocol de col·laboració entre el Ministeri de Foment i la Generalitat per a promoure la transferència i modernització de la línia Xàtiva-Alcoi. [2009/9592]  
El Ministeri de Foment i la Generalitat han subscrit, després de la tramitació prèvia reglamentària, el 14 de juliol de 2009, el protocol de col·laboració per a promoure la transferència i modernització de la línia Xàtiva-Alcoi.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1587/2009, i que figura com a annex d'esta resolució.  
València, 26 d'agost de 2009.- El director general de Relacions amb les Corts i Secretariat del Consell: Ángel Mompó Romero.  
Protocol de col·laboració entre el Ministeri de Foment i la Generalitat Valenciana per a promoure la transferència i modernització de la línia Xàtiva-Alcoi  
Madrid, 14 de juliol de 2009  
Reunits  
José Blanco López, ministre de Foment, que actua en funció del que establix la disposició addicional tretze de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada a esta per la Llei 4/1999.  
Francisco Camps Ortiz, president de la Generalitat Valenciana, que actua en l'exercici del seu càrrec.  
Els reunits es reconeixen mútuament la capacitat necessària per a formalitzar este protocol en nom de les respectives administracions i en conseqüència  
Exposen  
1. Que la línia Xàtiva-Alcoi forma part actualment de la denominada Xarxa Ferroviària d'Interés General de l'Estat, en virtut del que disposa la disposició addicional novena de la Llei 39/2003, del Sector Ferroviari.  
Que esta línia és utilitzada per trànsit de caràcter regional i constituïx un element bàsic de comunicació de les comarques centrals de la Comunitat Valenciana, i atén les necessitats de transport d'Alcoi, Ontinyent, Albaida, Cocentaina i altres nuclis importants de la Vall d'Albaida, el Comtat i l'Alcoià.  
2. Que la Constitució Espanyola, en l'article 148.1.5.a, disposa que les comunitats autònomes podran assumir competències en matèria de ferrocarrils l'itinerari dels quals es desenvolupe íntegrament dins del seu territori.  
3. Que, així mateix, l'Estatut d'Autonomia de la Comunitat Valenciana establix la competència autonòmica en línies fèrries que transcórreguen íntegrament dins de la Comunitat, així com del transport intracomunitari.  
4. Que la potenciació del transport públic ferroviari, dins d'un marc integrat que assegure la intermodalitat entre les distintes xarxes i amb la resta dels modes de transport és objectiu comú del Ministeri de Foment i de la Generalitat Valenciana. Este objectiu s'ha concretat a través dels respectius plans d'actuació que inclouen, en ambdós casos, la necessitat de modernitzar i potenciar línies com la que és objecte d'este protocol.  
5. Que tenint en compte el dit objectiu comú i el caràcter eminentment regional de la línia Xàtiva-Alcoi, ambdós administracions consideren el més adequat per a satisfer el dit objectiu que esta línia passe a dependre de la Generalitat Valenciana i que, en conseqüència, és necessari iniciar el procediment encaminat a la seua transferència, d'acord amb la normativa aplicable respecte d'això.  
6. Que d'acord amb el plantejament exposat en els punts anteriors, el procés de transferència de la línia ha de produir-se en el marc d'un pla d'inversions que assegure en el termini més breu possible una millora substancial dels servicis actualment prestats, i s'incremente la velocitat comercial i la freqüència, qualitat i comoditat dels servicis.  
Que, en este marc correspondrien a l'administració general de l'Estat les actuacions necessàries per a poder transferir la línia en unes condicions bàsiques de funcionalitat i a la comunitat autònoma les millores necessàries per a poder millorar substancialment els servicis prestats. Atés que, en ambdós casos, es tractaria d'actuacions coincidents en cada un dels trams, ambdós administracions consideren que la solució de major eficiència consistix a dividir la línia en dos subtrams, de manera que cada administració actue integralment en el que li corresponga, i assumir tant les actuacions de restitució de les seues característiques bàsiques, com les de millora.  
Que per al compliment dels objectius anteriorment citats, ambdós administracions,  
Acorden  
Primer  
Este protocol té com a objecte establir el marc de col·laboració entre el Ministeri de Foment (d'ara en avant, el Ministeri) i la Conselleria d'Infraestructures i Transport de la Generalitat Valenciana (d'ara en avant, la Generalitat) per a promoure la modernització i transferència de la línia ferroviària Xàtiva-Alcoi.  
Segon  
Les administracions firmants acorden promoure les actuacions necessàries per al condicionament integral de la línia, amb caràcter previ a la seua transferència.  
En virtut dels antecedents tècnics i administratius preexistents, correspondrà al Ministeri el condicionament entre el punt d'origen de la línia (PK 0) i el PK 8, i entre el PK 23,50 i el final de la línia (PK 63,70), mentre que la Generalitat assumirà el condicionament del tram comprés entre els PK 8 i 23,50, i inclourà, si és el cas, les variants de traçat necessàries per a millorar els temps de recorregut.  
Cada administració elaborarà en el seu àmbit d'actuació els projectes que siguen necessaris, i licitarà i executarà les obres corresponents, i inclourà, si és el cas, les expropiacions que resulten necessàries.  
Tercer  
És voluntat de les parts que el finançament de les actuacions a càrrec seu es realitze per cada una d'estes basant-se en els respectius programes d'inversió, sense que per tant este protocol implique aportacions financeres interadministratives.  
Ambdós administracions podran escometre les obres de manera directa o encomanar-les a les respectives entitats públiques de gestió d'infraestructura ferroviària.  
Quart  
El Ministeri de Foment promourà davant de l'òrgan pertinent el procés de transferència de la línia fèrria amb l'objectiu que l'assumpció efectiva de la competència per part de la Generalitat Valenciana coincidisca amb la conclusió de les obres que ha de realitzar el Ministeri, és a dir el condicionament entre el punt d'origen de la línia (PK 0) i el PK 8, i entre el PK 23,50 i el final de la línia (PK 63,70).  
El procés de transferència inclourà tots els elements de titularitat estatal adscrits a l'explotació ferroviària, així com aquells elements de l'Estació de Xàtiva imprescindibles per al funcionament autònom de la línia.  
Cinqué  
Els acords inclosos en este protocol requeriran per a ser vinculants el seu desenvolupament a través dels corresponents convenis de col·laboració entre les administracions intervinents. En tot cas, per a la tramitació i formalització de les aportacions econòmiques de les administracions firmants, una vegada coneguts amb exactitud els costos de les actuacions, així com per als altres compromisos jurídicament exigibles, es procedirà a subscriure convenis de col·laboració, amb la tramitació administrativa procedent prèvia, d'acord amb la legislació vigent en la matèria.  
Sisé  
Als efectes del seguiment del que establix este protocol es crea una Comissió de Coordinació formada per:  
- El director general d'Infraestructures Ferroviàries del Ministeri de Foment, que la presidirà.  
- El director general de Transports i Logística de la Generalitat Valenciana.  
La Comissió serà presidida pel representant del Ministeri de Foment i a les reunions podrà incorporar-se el personal tècnic que cada una de les parts considere necessari, en particular representants de les entitats públiques de gestió d'infraestructura ferroviària d'ambdós administracions.  
La Comissió de Coordinació, sense perjuí de les competències que corresponguen a cada organisme, assumirà les funcions següents:  
- Dur a terme la coordinació i el seguiment de les actuacions indicades en este acord.  
- Resoldre els problemes que se susciten en la interpretació de l'acord.  
La Comissió de Coordinació podrà delegar en una Subcomissió Tècnica designada a este efecte l'estudi dels aspectes tècnics pertinents dels projectes i de les obres, i es reserva en tot cas la decisió final sobre estos.  
La Comissió es reunirà amb la periodicitat necessària quan, segons el parer de les parts, ho aconselle el desenvolupament de les actuacions, i s'adoptaran els acords que procedisquen per unanimitat dels membres.  
Seté  
Este protocol tindrà vigència a partir de la data de la firma i conclourà amb la transferència de la línia o amb la subscripció d'un altre que el substituïsca.  
Huité  
Este protocol podrà resoldre's per mutu acord de totes les parts firmants.  
Serà causa de resolució del protocol l'incompliment d'algun dels acords anteriors, amb la denúncia prèvia per qualsevol de les parts per mitjà de comunicació escrita fefaent, amb un termini d'antelació almenys d'un mes.  
I, com a prova de conformitat amb tot l'anterior, firmen este protocol, en dos exemplars al lloc i en la data a l'inici indicats.  
El ministre de Foment: José Blanco López.  
El president de la Generalitat Valenciana: Francisco Camps Ortiz